Geniet dié reekse, flieks die vakansieFoto ter illustrasie. (Foto: Unsplash) Woedende drake, koninklike drama en dreunende militêre vliegtuie is wat op jou wag wanneer jy voor die kassie inskuif om die reekse en rolprente te kyk wat jy deur die jaar misgeloop het. Maroela Media bied jou ’n opsomming van 2022 se internasionale kykstof. Soms is daar niks so lekker soos ’n ontspanningsdag met hope springmielies en ure lange vraatkyk nie. Dié reekse het in 2022 die skerms getref en beloof om jou voor die kassie vasgenael te hou. Diegene wat nie genoeg van die treffer-HBO-reeks, Game of thrones, kon kry nie, kan gerus hulself in hierdie reeks verdiep. Die reeks dien as voorloper vir die wêreldbekende oorspronklike reeks. Matt Smith, Rhys Ifans en Graham McTavish is onder meer in die reeks te sien. Die eerste seisoen van die reeks kan op Showmax gekyk word. Skuif jou kroon reg, trek jou mooiste, elegantste pakkie aan en skink ’n koppie tee, want dit is tyd vir The Crown. Die vyfde seisoen van die reeks is in November vanjaar op Netflix uitgereik en is geskoei op die wêreld en glansryke lewens van die Britse koninklikes. Imelda Staunton het die kroon by Olivia Coleman oorgeneem en vertolk ’n ouer weergawe van koningin Elizabeth II. Lesley Manville, Dominic West en Elizabeth Debicki is ook in die reeks te sien. Indien jy nog nie genoeg gehad het van die hospitaaldrama, Grey’s Anatomy, nie, kan jy naderskuif vir die eerste deel van die 19de seisoen van die reeks. Dié seisoen sien reeds al hoe minder van die hoofkarakter, Meredith Grey, en wanneer die tweede deel vroeg volgende jaar uitgereik word, sal Meredith net nou en dan as kuiergas in die gange van die hospitaal welkom geheet word. Die volledige reeks is tans op Disney+ beskikbaar. Kosliefhebbers gaan gek wees oor Julia, die biografiese reeks oor die bekende Amerikaanse sjef, Julia Child. Dié reeks, wat tans op Showmax beskikbaar is, handel oor Julia se pad na bekendheid en haar liefde vir kos wat haar daardeur gedra het. Sarah Lancashire vertolk die rol van Julia, met David Hyde Pierce en Bebe Neuwirth wat die skerm met haar deel. ’n Raaiselagtige verhaal oor ’n swendelaar wat haarself as ’n glansryke erfgenaam voorgedoen het. Inventing Anna gaan oor Anna “Delvey” Sorokin, die kulkunstenaar wat talle miljoene gekos het. Die reeks is tans op Netflix beskikbaar. Elizabeth Holmes, die voormalige hoof van die gesondheidsdiensreus, Theranos, het die wêreld aan’t gons gehad toe beweerde bedrog en vuilspel op die lappe gekom het. Amanda Seyfried staan die skoene van Elizabeth vol in die biografiese reeks, The Dropout. Dié reeks, wat tans op Disney+ beskikbaar is, vertel die storie van Elizabeth se sukses en latere ineenstorting. Flieks Gaan terug in tyd en kyk Downton Abbey: A new era om te sien hoe die Crawley-familie se storie afsluit. Dié fliek is ’n opvolg op die ses seisoene van Downton Abbey, asook die eerste fliek wat ná afloop van die reeks uitgereik is. Michelle Dockery, Hugh Bonneville, Elizabeth McGovern en Maggie Smith het saam met die res van die akteurs almal teruggekeer na die wêreldbekende abdy. Die fliek kan op Amazon Prime gekyk word. Tom Cruise het die wêreld aan die praat gehad toe Top Gun se opvolgrolprent, Top Gun: Maverick, uiteindelik vroeër vanjaar uitgereik is. Die rolprent het rekords laat spat met fliekgangers wat wêreldwyd gretig na fliekteaters gestroom het om die nuwe fliek te sien. Hoewel Top Gun: Maverick nog nie op stromingsdienste beskikbaar is nie, kan Top Gun op Showmax gekyk word. Roep jou kroos sitkamer toe, maak ’n krismisbed en kyk Lightyear, ’n animasierolprent wat deur die hele gesin geniet kan word. Hierdie rolprent vertel die storie van Buzz Lightyear, die gewilde karakter in die Toy Story-rolprentreeks. Chris Evans, Keke Palmer en Taika Waititi se stemme word in die rolprent, wat op Disney+ beskikbaar is, geleen. Jessica Chastain en Eddie Redmayne bekoor in die nuwe Netflix-rolprent, The Good Nurse. Dié fliek is nie bedoel vir ’n kyker wat maklik die skrik op die lyf gejaag word nie en gaan oor ’n verpleegkundige wat deur die loop van sy dekade lange loopbaan talle mense wat hy veronderstel is om te versorg, vermoor. Enigiemand met ’n belangstelling in misdaadverhale sal die fliek geniet. Aksie, romanse en Channing Tatum. Dít is wat die rolprent, The Lost City, vir kykers inhou. Saam met die immergewilde aktrise, Sandra Bullock, neem Channing die kyker op ’n avontuur uit die boonste rakke. As jy hou van bloed wat vloei, is dit net die fliek vir jou.